

VLADA REPUBLIKE HRVATSKE

Zagreb, 27. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

|  |  |
| --- | --- |
| **Predmet:** | Prijedlog odluke o sufinanciranju troškova režija za korisnike privremenog stambenog zbrinjavanja |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_ 2023. donijela

**O D L U K U**

**o sufinanciranju troškova režija za korisnike privremenog**

**stambenog zbrinjavanja**

I.

Troškovi režija za stanovanje sufinancirat će se osobama kojima je rješenjem odobreno financiranje najamnine za privremeno stambeno zbrinjavanje temeljem Odluke o financiranju najamnine za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 51/23.), sufinancirat će se troškovi režija za stanovanje počevši od dana stupanja na snagu ove Odluke odnosno od dana donošenja rješenja o privremenom stambenom zbrinjavanju.

Troškovi režija za stanovanje sufinancirat će se osobama koje će biti privremeno stambeno zbrinute na drugi način predviđen Zakonom o obnovi zgrada oštećenih potresom na području  Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“ broj: 21/23.), počevši od dana stupanja na snagu ove Odluke odnosno od dana donošenja rješenja o privremenom stambenom zbrinjavanju.

II.

Osobama iz točke I. ove Odluke sufinancirat će se troškovi režija za stanovanje, za vrijeme privremenog stambenog zbrinjavanja prema broju članova kućanstva, a u iznosu do najviše 160,00 eura mjesečno, i to:

– za 1 člana kućanstva u iznosu od 100,00 eura mjesečno

– za 2 člana kućanstva u iznosu od 120,00 eura mjesečno

– za 3 člana kućanstva u iznosu od 140,00 eura mjesečno

– za 4 i više članova kućanstva u iznosu od 160,00 eura mjesečno.

III.

Sredstva za provedbu ove Odluke osigurat će se iz državnog proračuna Republike Hrvatske na poziciji Ministarstva prostornoga uređenja, graditeljstva i državne imovine.

IV.

Osobe kojima je rješenjem odobreno financiranje najamnine za privremeno stambeno zbrinjavanje temeljem Odluke o financiranju najamnine za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. 17/21., 65/21., 51/22. i 13/23.), a koje ostvaruju pravo na sufinanciranje troškova režija temeljem Odluke o sufinanciranju troškova režija za privremeno stambeno zbrinjavanje prema programu zbrinjavanja korisnika mobilnih stambenih jedinica na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (»Narodne novine«, 26/23), nastavljaju ostvarivati to pravo sukladno odredbama ove Odluke.

V.

Postupci pokrenuti na temelju Odluke o sufinanciranju troškova režija za privremeno stambeno zbrinjavanje prema programu zbrinjavanja korisnika mobilnih stambenih jedinica na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (»Narodne novine«, 26/23) dovršit će se prema odredbama ove Odluke, ako je povoljnija za stranku.

VI.

Danom stupanja na snagu ove Odluke prestaje važiti Odluka o sufinanciranju troškova režija za privremeno stambeno zbrinjavanje prema programu zbrinjavanja korisnika mobilnih stambenih jedinica na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (»Narodne novine«, br. 26/23.).

VII.

Za provedbu ove Odluke zadužuje se Ministarstvo prostornoga uređenja, graditeljstva i državne imovine.

VIII.

Ova Odluka stupa na snagu prvoga dana od objave u „Narodnim novinama“.

KLASA:

URBROJ:

Zagreb,

**OBRAZLOŽENJE**

Nakon razornih potresa koji su 22. ožujka 2020. pogodili područje Grada Zagreba, Zagrebačke županije i Krapinsko-zagorske županije, a 28. i 29. prosinca 2020. godine područje Sisačko-moslavačke i Karlovačke županije velik broj stambenih objekata na području svih navedenih županija, a osobito na području Sisačko-moslavačke županije je potpuno uništen ili znatno oštećen u toj mjeri da više nisu sigurni za stanovanje.

**Odlukama Vlade Republike Hrvatske je putem 6 javnih poziva omogućeno financiranje najamnine za zamjenske nekretnine** **osobama čije su nekretnine stradale u potresu,** a označene su kao N1 (neuporabljivo – zbog vanjskog utjecaja) i N2 (neuporabljivo – zbog oštećenja) te građanima čije su nekretnine označene kao  PN1 (*privremeno neuporabljivo* – potreban detaljan pregled) i PN2 (p*rivremeno neuporabljivo- potrebne hitne mjere intervencije),* N1 (neuporabljivo – zbog vanjskog utjecaja) i N2 (neuporabljivo – zbog oštećenja) te stoga nisu podobne za stanovanje, a smješteni su u mobilne stambene jedinice na području Sisačko-moslavačke županije.

Temeljem **Odluke o financiranju najamnine** za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. **17/21., 65/21., 51/22**.) omogućeno je financiranje najamnine osobama čije su nekretnine stradale u potresu,a označene su kao N1 (neuporabljivo – zbog vanjskog utjecaja) i N2 (neuporabljivo – zbog oštećenja) - „crvene naljepnice“, dok je **Odlukom o izmjenama i dopuni** Odluke o financiranju najamnine za stambeno zbrinjavanje osoba čije su nekretnine stradale u potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije i (**NN 13/23**.)to pravo prošireno i na osobe čije su nekretnine označene kao  PN1 (*privremeno neuporabljivo* – potreban detaljan pregled) i PN2 (p*rivremeno neuporabljivo- potrebne hitne mjere intervencije),* N1 (neuporabljivo – zbog vanjskog utjecaja) i N2 (neuporabljivo – zbog oštećenja) te stoga nisu podobne za stanovanje, a smješteni su u mobilne stambene jedinice na području Sisačko-moslavačke županije.

Navedenim **korisnicima zamjenskog smještaja** temeljem **Odluke o sufinanciranju troškova režija za privremeno stambeno zbrinjavanje prema Programu zbrinjavanja korisnika mobilnih stambenih jedinica** na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (NN 26/23) od **3.3. 2023.** omogućena je dodjela mjesečne novčane pomoći za sufinanciranje troškova režija za vrijeme privremenog stambenog zbrinjavanja prema broju članova kućanstva, a u iznosu do najviše **160,00 eura mjesečno**, i to:

– za 1 člana kućanstva u iznosu od 100,00 eura mjesečno

– za 2 člana kućanstva u iznosu od 120,00 eura mjesečno

– za 3 člana kućanstva u iznosu od 140,00 eura mjesečno

– za 4 i više članova kućanstva u iznosu od 160,00 eura mjesečno.

S obzirom na činjenicu da je temeljem **Odluke o financiranju najamnine za privremeno stambeno zbrinjavanje** osoba čije su nekretnine oštećene odnosno uništene potresima na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije 22. ožujka 2020. te 28. i 29. prosinca 2020. (**NN 51/23**) od **12.5.2023**. otvoren i **7. javni poziv (temeljem kojeg je dosada zaprimljeno 130 zahtjeva)**, te da je predmetnom Odlukom proširen krug korisnika, potrebno je ovom Odlukom svim korisnicima privremenog stambenog zbrinjavanja omogućiti sufinanciranje troškova režija pod istim uvjetima.

Do sada je izdano ukupno 770 rješenja o financiranju najamnine za zamjensku nekretninu, te 490 rješenja kojima se korisnicima odobrava sufinanciranje režija. Konačan broj korisnika, odnosno zahtjeva koji će biti podneseni u ovom trenutku nije moguće procijeniti pošto se temeljem Odluke o financiranju najamnine od 12.5.2023. omogućilo financiranje zamjenskog smještaja i osobama koje će zbog početka obnove morati privremeno iseliti iz svojih domova, što je ovisno i o dinamici obnove, broju slobodnih stanova za najam na tržištu, te interesu potencijalnih korisnika za ovu mjeru.

Slijedom navedenog, predlaže se Vladi Republike Hrvatske usvajanje ove Odluke.